text: Поклонническо пътуване до Охрид и манастира на св. Наум
  Публикувана на 28 Август 2017, 10:07
  С благословението на Негово Светейшество Софийския митрополит и Български патриарх Неофит, столичния храм "Преп. Наум Охридски" (ж.к. "Дружба", до езерото) и Поклонническо-просветния център "Св. Йоан Рилски" организират от 6 до 8 октомви 2017 г. поклонническо пътуване в Република Македония. Пътуването е тридневно, с две нощувки и цена 185 лева. Водач и лектор ще е д-р Иван Йотов.
  6.10.2017 г., петък:
  Тръгване в 6:00 ч. от площад "Св. Александър Невски". Преминаване през граничен пропускателен пункт Гюешево.
  Поклонение в църквата "Св. Георги Победоносец" при с. Старо Нагоричане – част от манастир, изграден през 11. век при управлението на имп. Роман IV Диоген. Стенописите (от 13. и 14. век) са дело на солунските зографи Михаил и Евтихий. Известно е, че след битката при Велбъжд със сръбските войски (1330 г.), тук е погребан българският цар Михаил Шишман.
  Отпътуване за Скопие. Бус-тур в центъра на града.
  Поклонение в манастира "Св. Панталеймон" в с. Горно Нерези, край Скопие – изграден е от имп. Мануил I Комнин през 12. век. В църквата могат да се видят стенописи от епохата на Комнините (1081-1185 г).
  Посещение на Бигорския манастир "Св. Йоан Предтеча", намиращ се в планинска местност близо до гр. Дебър. Известен е с изящния си дървен иконостас.
  Посещение на манастир "Св. Георги Победоносец" (14. век) в с. Райчица, метох на Бигорския манастир. В него се съхраняват мощи на св. Георги.
  Придвижване до Охрид. Вечеря и нощувка.
  7.10.2017 г., събота:
  Закуска. Посещение на храм "Св. Богородица Перивлепта" (13. век) – тук повече от шест века са се съхранявали мощите на св. Климент, има прекрасни стенописи.
  Поклонение в църквата "Св. св. Константин и Елена" (15. век).
  Посещение на средновековния манастир "Св. Пантелеймон и св. Климент" (на хълма "Плаошник") – изграден някога по инициатива на св. Климент Охридски и по заповед на св. цар Борис I, наскоро възстановен. Поклонение на мощите на св. Климент.
  Посещение на църквата "Св. Йоан Канео" (13.-14. век), посветена на св. Йоан Богослов, намираща се на брега на Охридското езеро.
  Посещение на църквата "Св. София", построена върху основите на храм от времето на св. цар Борис I, след приемането на християнството в България.
  Поклонение в манастир "Св. Наум" (9.-10. век), където се намира гробът на преп. Наум Охридски. Обителта е построена от светеца с помощта на св. цар Борис и цар Симеон.
  8.10.2017 г., неделя:
  Закуска. Отпътуване за град Битоля, поклонение в църквата "Св. Димитър" от 19. век.
  Посещение на град Прилеп и църквата "Благовещение Богородично" (19. век), описана в романа на Димитър Талев - "Железният светилник".
  Поклонение във Варошкия манастир "Св. Архангел Михаил" (14. век).
  За записване и информация – тел.: 0700 18 244; 0878 958 468, или в oфиса на поклонническия център – ул. "Калоян" № 9В (в двора на храм "Св. Петка", житарната).